

**Αθήνα, 20 Δεκεμβρίου 2019**

**ΕΡΩΤΗΣΗ ΚΑΙ ΑΙΤΗΣΗ ΚΑΤΑΘΕΣΗΣ ΕΓΓΡΑΦΩΝ**

**Προς τον κ. Υπουργό Υγείας**

**Θέμα: «Ενίσχυση του ΕΚΑΒ Εύβοιας και λειτουργία του τομέα ΕΚΑΒ Αλιβερίου».**

Η ενίσχυση της προνοσοκομειακής άμεσης βοήθειας, με κρίσιμο βραχίονα το ΕΚΑΒ αποτέλεσε για την Κυβέρνηση του ΣΥΡΙΖΑ σημείο αιχμής στην προσπάθεια καθολικής και ισότιμης κάλυψης υγείας όλων των κατοίκων αυτής της χώρας. Η παρουσία του ΕΚΑΒ, ειδικά σε περιοχές με αυξημένες γεωγραφικές και συγκοινωνιακές ιδιαιτερότητες, είναι ιδιαίτερης σημασίας για την αποτελεσματική λειτουργία συνολικά του Εθνικού Συστήματος Υγείας.

Χαρακτηριστικό παράδειγμα αυτής της αναβαθμισμένης παρουσίας αποτέλεσε η Εύβοια όπου στις αρχές του 2019 το ΕΚΑΒ κατέγραφε 5 τομείς, στους οποίους επιχειρούσαν 21 Ασθενοφόρα και 73 άτομα πλήρωμα ασθενοφόρου. Το 2015 το ΕΚΑΒ στην Εύβοια είχε 4 τομείς, 11 ασθενοφόρα 49 άτομα πλήρωμα ασθενοφόρου. Επίσης για πρώτη φορά εκτός Αττικής λειτούργησε το τμήμα μηχανών του ΕΚΑΒ το καλοκαίρι του 2018 στην περιοχή της Βόρειας Εύβοιας, βελτιώθηκαν οι χρόνοι διακομιδών από το Κέντρο Υγείας Ιστιαίας με ανακατεύθυνση προς Νοσοκομείο Λαμίας μέσω καλύτερου συντονισμού πλωτών μέσων και ασθενοφόρων. Ενώ λειτούργησε στο δημόσιο ΙΕΚ Χαλκίδας για πρώτη φορά ειδικότητα διασώστη-πληρώματος ασθενοφόρου ιδιαίτερα σημαντική για την στελεχιακή ανανέωση του ΕΚΑΒ στην περιοχή. Αυτά τα δεδομένα προφανώς αποτυπώνουν ποσοτική και ποιοτική αναβάθμιση υπηρεσιών άμεσης βοήθειας σε δύσκολες μάλιστα οικονομικές συνθήκες.

Ο επιπλέον ένας τομέας του ΕΚΑΒ στην Εύβοια είναι ο τομέας Αλιβερίου, του οποίου η ίδρυση είχε δύο φορές ανασταλεί στο παρελθόν, με ανακατανομή του προβλεπόμενου προσωπικού, την πρώτη φορά προς Δωδεκάνησα και την δεύτερη φορά προς Λακωνία. Η ίδρυση του τομέα ΕΚΑΒ Αλιβερίου, την οποία πρόσφατα μάθαμε ότι εξαγγέλλει εκ νέου η διοίκηση του ΕΚΑΒ από κοινού με βουλευτές της ΝΔ, λήφθηκε στο Δ.Σ. στις 22/4/2019 και αποτελεί ένα σημαντικό θεσμικό βήμα προς την περαιτέρω ενίσχυση της παρουσίας του ΕΚΑΒ στην ευρύτερη περιοχή.

Η επιχειρησιακή όμως δυνατότητα του ΕΚΑΒ ακολουθεί αντιστρόφως ανάλογη πορεία με τα προηγούμενα χρόνια. Η περιοχή του Μαντουδίου έχει μείνει με 3 άτομα πλήρωμα ασθενοφόρου, η δύναμη της Χαλκίδας από 30 άτομα έχει περιοριστεί στα 23 άτομα πλήρωμα, ενώ αντί για 3 ασθενοφόρα ανά βάρδια σήμερα επιχειρούν 2 ασθενοφόρα ανά βάρδια. Η περιοχή του Αλιβερίου δεν μπορεί να καλύψει παρά ένα μέρος από τις βάρδιες όλου του μήνα. Η απόφαση της προηγούμενης πολιτικής ηγεσίας του Υπουργείου Υγείας για πρόσληψη τουλάχιστον 100 διασωστών-πληρωμάτων ασθενοφόρου για το ΕΚΑΒ, με αξιοποίηση του θεσμού του επικουρικού προσωπικού (συμβασιούχοι ορισμένου χρόνου) και με εξασφαλισμένη χρηματοδότηση από το Υπουργείο Υγείας δεν υλοποιήθηκε παρά στο ελάχιστο, με οδυνηρές συνέπειες και για το ΕΚΑΒ στην Εύβοια (αδυναμία στελέχωσης του τομέα ΕΚΑΒ Αλιβερίου).

Επειδή οι ολιγωρίες και δυσλειτουργίες του τελευταίου διαστήματος αναφορικά με το ΕΚΑΒ στην Εύβοια δημιουργούν μία ιδιαιτέρως επισφαλή υγειονομικά κατάσταση για ολόκληρο το νομό

Επειδή οι σχεδιασμοί της Κυβέρνησης για τις ΣΔΙΤ στο σύστημα υγείας πρόκειται να επηρεάσουν και την λειτουργία του ΕΚΑΒ,

Επειδή από κυβερνητικά στελέχη ή βουλευτές της συμπολίτευσης εξαγγέλονται εκ νέου παρεμβάσεις που είχαν ήδη δρομολογηθεί

Επειδή η αμφισβήτηση αποφάσεων συλλογικών οργάνων Ν.Π.Δ.Δ. πλήττει ευθέως το κύρος και την αξιοπιστία δημόσιων φορέων και θεσμών

**ερωτάται ο κ. Υπουργός Υγείας :**

1. Αν υπάρχει σχέδιο στελεχιακής ενίσχυσης του ΕΚΑΒ και τι μέρος αυτού του σχεδιασμού αφορά τον φορέα στην Εύβοια και κάθε τομέα διακριτά;
2. Αν σχεδιάζει να παραδώσει μέρος των υπηρεσιών του ΕΚΑΒ στον ιδιωτικό τομέα (μορφής ΣΔΙΤ ή άλλης) και τι προτίθεται να πράξει με τις δευτερογενείς διακομιδές στην Εύβοια;
3. Αν πρόκειται να συνεχίσει το επιτυχημένο, ειδικά για την Εύβοια, μοντέλο συνεργασίας ΕΚΑΒ και οδηγών των Κέντρων Υγείας και ποια είναι η προοπτική για τους οδηγούς των Κέντρων Υγείας, για τους οποίους η προηγούμενη κυβέρνηση είχε ξεκινήσει διαδικασία επαγγελματικής εξομοίωσης με τους διασώστες του ΕΚΑΒ;

**Και παρακαλείται να καταθέσει για την ενημέρωση της Βουλής και των πολιτών αναλυτικά όλα τα έγγραφα που αφορούν**:

Το Δ.Σ. του ΕΚΑΒ στις 22/4/2019 και ειδικότερα τις αποφάσεις του Δ.Σ. (συμπεριλαμβανομένης της απόφασης για την σύσταση τομέα ΕΚΑΒ στο Αλιβέρι), τις σχετικές εισηγήσεις, γραπτές ή προφορικές οι οποίες έχουν καταγραφεί, καθώς και τα πλήρη πρακτικά της συνεδρίασης.

**Οι ερωτώντες Βουλευτές**

**Ξανθός Ανδρέας**

**Αποστόλου Ευάγγελος**

**Χατζηγιαννάκης Μιλτιάδης**